Ľubomír Titl

Ľubomír Titl (* 27. máj 1929, Bratislava† 28. január 2018) bol slovenský architekt, ktorý patril k významným slovenským architektom 20. storočia. Pre jeho tvorbu je príznačná jednoduchosť a elegancia. Jeho tvorbu môžeme zaradiť do obdobia neskorej moderny.

Štúdium
Ľubomír Titl po ukončení stredoškolského vzdelania nastúpil v roku 1948 bez prijímacích pohovorov na odbor architektúry na Stavebnej fakulte v Bratislave. Na fakulte študoval do roku 1952. Veľký vplyv na formovanie jeho architektonického cítenia mali profesori Emil Belluš, Vladimír Karfík, Jan E. Koula, Karel Hannauer, Emanuel Hruška, Alfréd Piffl, Jozef Chrobák a Eugen Kramár. Štúdium ukončil v roku 1952.

V roku 1953 začína študovať na Akadémií výtvarných umení v Prahe u profesora Fragnera. Študoval spolu s Jirkom Náhlikom, Iľjom Skočekom a Ferdinandom Končekom. Tu v prof. zbore pôsobili veľké kapacity ako Vladimír Sychra,  V. V. Štech, Otakar Nejedlý, Ladislav Žák. Už počas štúdia sa Ľ. Titl aktívne zapájal do rôznych súťaží. Štúdium malo veľký význam pre jeho ďalšie pôsobenie v odbore architektúry.

Práca
Ľubomíra Titla štúdium v Prahe spojilo s architektmi Ferdinandom Končekom a Iľja Skočekom. Spoločne pracovali od roku 1957 v Stavoprojekte v Bratislave, neskôr do roku 1990 ako spoločníci v Združení projektových ateliérov Zväzu slovenských architektov. Zúčastnili sa na mnohých súťažiach a projektoch, ktoré priniesli i výsledky v podobne mnohých realizácií. V rokoch 19941996 pôsobil ako dekan Fakulty architektúry STU v Bratislave.

Projekty a realizácie

1955 -1981 Istropolis dom odborov a techniky, Bratislava (1956 súťaž, 1956 – 1967 úvodný projekt, 1968- 1981 realizácia), Stavba si vyžiadala veľa zmien pre neustále zmeny v požiadavkách na náplň budovy.
1955 Sídlisko Podhradie, Bratislava  (súťaž – 1. odmena)
1959 Experimentálny obytný dom, Bratislava (1958 projekt, 1959 realizácia) Vznikal v čase,keď sa hľadali nové systémy a riešenia pre stavbu obytných domov.
1959 Sídlisko Trávniky, Bratislava
1957 – 1963 Obytné domy, Bratislava - Podhradie (1957 – 1958 projekt, 1960 – 1963 realizácia)
1960 – 1966 Študentský domov Jura Hronca, Bratislava (1960- 1966 projekt, realizácia, bronzová socha Študentka - Vladimír Kopánek, keramická kompozícia - Alojz Klimo). Ľ. Titl sa podieľal na návrhu vysokoškolského internátu pre 2000 študentov, kde boli spojené dve 12-podlažné budovy a boli tu použité podklady veľkopanelového BA systému.
1960 - 1966 Dom kultúrnej rekreácie, Bratislava, Kráľovské údolie 8, (1960 - projekt, 1962 - 1966 realizácia) Stavba patrí k najlepším architektúram daného obdobia. Nachádza sa nad nábrežím Dunaja.
1965 - 1968 Sídlisko Dúbravka, Bratislava (1967 - 1968 projekt, 1969 - 1975 realizácia) Zástavba západnej časti mesta pre 60tis. obyvateľov s obvodným centrom a objektami občianskej vybavenosti - Záluhy, Podvornice, Lamač.
1968 - 1969 Vily pracovníkov OSN, Bratislava, Stará Vinárska 5, 7, 9, 11, 13, 15, 17 Objekty víl predstavujú čistú a funkčnú architektúru.
1969 Mezonetové domy, Bratislava - Kramáre (1968 projekt, 1969 realizácia)
1969 - 1972 Chemapol, Bratislava, Dr. Vladimíra Clementisa 10
(1969 - projekt, 1972 - realizácia) Stavba sa nachádza v mestskej časti Ružinov a patrí k výrazným stavbám tejto lokality vďaka stvárneniu priečelia.
1979 Objekty centra experimentálneho  obytného súboru - Dlhé diely, Bratislava (1979 - realizácia)

Ocenenia
1959 - 1. cena ZSA: súťaž  o najlepší projekt - Bratislavské podhradie
1965 - Cena vlády ČSR: 20. výročie oslobodenia za obvod F – Ružinov v Bratislave
1965 - Zápis do Knihy cti hlavného mesta SSR Bratislavy
1966 - Cena Dušana Jurkoviča: Študentský domov Jura Hronca v Bratislave (spolupráca Ľ. Jendreják a G. Tursunov)
1966 - Cena Dušana Jurkoviča:  Obvod F – Ružinov v Bratislave, obytný súbor Štrkovec a Pošeň (spolupráca D. Kedro, L. Pinkalský, T. Gebauer, Š. Ďurkovič, F. Milučký)
1982 - Cena ministra výstavby a techniky SSR: Najlepšia stavba Dom odborov (Bratislava)
1982 - Cena Antonína Zápotockého
1989 - Štátne vyznamenanie „Za vynikajúcu prácu“

Zdroje
 Kusý M..: Architektúra na Slovensku 1945 - 75, Bratislava, Pallas 1976
 Andrášiová, K.: Architekti Ferdinand Konček, Iľja Skoček, Ľubomír Titl: o živote, práci a o architektúre na Slovensku i v Čechách. 1. časť. Projekt roč.48/206, č. 3, s. 76 – 83.
 Andrášiová, K.: Architekti Ferdinand Konček, Iľja Skoček, Ľubomír Titl: o živote, práci a o architektúre na Slovensku i v Čechách. 2. časť. Projekt roč.48/2006 č.4, s. 37 – 44.
 Dulla M., Moravčíková H. : Architektúra  Slovenska v 20. storočí. Bratislava, Slovart 2002

Slovenskí architekti
Držitelia Ceny Dušana Jurkoviča